CELEX: 32015D0128(01)
Language: da
Date: 2015-01-26 00:00:00
Title: Kommissionens afgørelse af 26. januar 2015 om oprettelse af ekspertgruppen det fælles EU-forum for interne afregningspriser

28.1.2015   
            
            
               DA
            
            
               Den Europæiske Unions Tidende
            
            
               C 28/5
            
         KOMMISSIONENS AFGØRELSE
   af 26. januar 2015
   om oprettelse af ekspertgruppen det fælles EU-forum for interne afregningspriser
   (2015/C 28/05)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, og
   ud fra følgende betragtninger:
   
               (1)
            
            
               Kommissionens afgørelse 2011/C 24/03 (1), hvorved det fælles EU-forum for interne afregningspriser oprettedes, udløber den 31. marts 2015.
            
         
               (2)
            
            
               I betragtning af, at skatteproblemer vedrørende interne afregningspriser spiller en stor rolle for det indre marked, at der er positive erfaringer med det fælles EU-forum for interne afregningsprisers bistand og rådgivning til Kommissionen, og at Kommissionen fortsat har brug for et sådant organ med henblik på at opnå en mere ensartet anvendelse af reglerne for interne afregningspriser i EU, er det nødvendigt, at der nedsættes en ny ekspertgruppe, det fælles EU-forum for interne afregningspriser, og at dets opgaver og struktur fastlægges.
            
         
               (3)
            
            
               Det fælles EU-forum for interne afregningspriser bør bistå og rådgive Kommissionen om skattespørgsmål vedrørende interne afregningspriser.
            
         
               (4)
            
            
               Det fælles EU-forum for interne afregningspriser bør sammensættes af eksperter inden for interne afregningspriser fra den statslige og den private sektor. Det vil også være ønskeligt, at der bliver mulighed for at udskifte medlemmer for at opretholde en afbalanceret repræsentation inden for relevante ekspertise- og interesseområder.
            
         
               (5)
            
            
               Der bør fastsættes regler om forummedlemmernes videregivelse af oplysninger.
            
         
               (6)
            
            
               Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (2).
            
         
               (7)
            
            
               Afgørelse 2011/C 24/03 bør ophæves.
            
         
               (8)
            
            
               Der bør fastsættes en gyldighedsperiode for denne afgørelse —
            
         VEDTAGET DENNE AFGØRELSE:
   Artikel 1
   Genstand
   Ekspertgruppen det fælles EU-forum for interne afregningspriser, i det følgende benævnt »forummet«, oprettes hermed.
   Artikel 2
   Opgave
   Forummet har til opgave:
   
               a)
            
            
               at oprette en platform, hvor eksperter fra erhvervslivet, civilsamfundet og de nationale skatteforvaltninger kan drøfte problemer vedrørende interne afregningspriser, som udgør en hindring for erhvervsaktiviteter på tværs af EU's grænser
            
         
               b)
            
            
               at rådgive Kommissionen om spørgsmål vedrørende interne afregningspriser
            
         
               c)
            
            
               at bistå Kommissionen med at finde praktiske løsninger, der er i overensstemmelse med OECD's retningslinjer for interne afregningspriser for multinationale selskaber og skattemyndigheder.
            
         Artikel 3
   Høring
   1.   Kommissionen kan høre forummet om spørgsmål vedrørende interne afregningspriser.
   2.   Forummets formand kan råde Kommissionen til at høre forummet om et specifikt spørgsmål.
   Artikel 4
   Medlemskab — udnævnelse
   1.   Medlemmerne af forummet skal være medlemsstaternes skattemyndigheder og 18 organisationer (3).
   2.   Medlemsstaternes skattemyndigheder skal hver udpege én repræsentant til forummet, som skal være en tjenestemand, der beskæftiger sig med spørgsmål vedrørende interne afregningspriser.
   3.   Organisationerne udpeges af generaldirektøren for Generaldirektoratet for Beskatning og Toldunion blandt de organisationer, der har reageret på en indkaldelse af ansøgninger, og som har udpeget behørigt kvalificerede eksperter som deres repræsentanter.
   4.   Ansøgere, som skønnes egnede til medlemskab, men som ikke udnævnes, kan opføres på en reserveliste, som Kommissionen kan benytte til udnævnelse af afløsere.
   5.   Organisationer udpeges for to år. De varetager deres hverv, indtil de afløses, eller deres mandatperiode udløber. Mandatet kan fornyes.
   6.   Organisationer kan udskiftes for resten af deres mandatperiode i følgende tilfælde:
   
               a)
            
            
               hvis organisationen fratræder
            
         
               b)
            
            
               hvis organisationen ikke længere er i stand til at bidrage effektivt til forummets arbejde
            
         
               c)
            
            
               hvis det er ønskeligt for at opretholde en afbalanceret repræsentation inden for relevante ekspertiseområder og interesseområder.
            
         7.   Navnene på organisationerne offentliggøres i Kommissionens register over ekspertgrupper og andre lignende enheder (i det følgende benævnt »registret«) og på et særligt websted.
   8.   Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.
   Artikel 5
   Betjening
   1.   Generaldirektøren for Generaldirektoratet for Beskatning og Toldunion udpeger formanden for forummet. Mødedokumenter udarbejdes på formandens ansvar i samråd med Kommissionens repræsentant.
   2.   Forummet kan efter aftale med Kommissionens repræsentant nedsætte undergrupper for at undersøge specifikke spørgsmål på grundlag af et mandat, som forummet opstiller. Sådanne undergrupper opløses, når deres mandat er opfyldt.
   3.   Kommissionens repræsentant kan på ad hoc-basis invitere eksperter udefra med særlig ekspertise inden for et spørgsmål på dagsordenen til at deltage i forummets eller undergruppernes arbejde. Kommissionens repræsentant kan desuden give observatørstatus til enkeltpersoner, til organisationer som defineret i regel 8, stk. 3, i de horisontale regler for ekspertgrupper (4), til tiltrædelseslande og til OECD.
   4.   Medlemmer af forummet og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som er fastsat i traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (5). Hvis de tilsidesætter disse forpligtelser, kan Kommissionen træffe alle relevante foranstaltninger.
   5.   Forummets og undergruppernes møder afholdes i princippet i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i forummets og dets undergruppers møder kan overvære disse.
   6.   Forummet fastsætter selv sin forretningsorden på grundlag af standardforretningsordenen for ekspertgrupper.
   7.   Kommissionen offentliggør alle relevante dokumenter om forummets aktiviteter, såsom dagsordener, referater og deltagernes bidrag, enten i registret eller via et link fra registret til et særligt websted, hvor disse oplysninger kan findes. Offentliggørelse kan undlades i tilfælde, hvor et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (6).
   Artikel 6
   Mødeudgifter
   1.   Der ydes ikke vederlag til deltagerne for det arbejde, de udfører i forummet.
   2.   Deltagernes rejseudgifter og eventuelle opholdsudgifter i forbindelse med forummets aktiviteter refunderes af Kommissionen i overensstemmelse med de i Kommissionen gældende bestemmelser.
   3.   Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.
   Artikel 7
   Ophævelse
   Afgørelse 2011/C 24/03 ophæves.
   Artikel 8
   Anvendelsesområde
   Denne afgørelse anvendes indtil den 31. marts 2019.
   
      Udfærdiget i Bruxelles, den 26. januar 2015.
      
         
            På Kommissionens vegne
         
         Pierre MOSCOVICI
         
            Medlem af Kommissionen
         
      
   
   
      (1)  Kommissionens afgørelse 2011/C 24/03 af 25. januar 2011 om oprettelse af ekspertgruppen det fælles EU-forum for interne afregningspriser (EUT C 24 af 26.1.2011, s. 3).
   
      (2)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
   
      (3)  Organisationer i bred forstand, herunder virksomheder, foreninger, NGO'er, fagforeninger, universiteter, forskningsinstitutter, EU-agenturer og -organer og internationale organisationer.
   
      (4)  Framework for Commission Expert Groups: Horizontal Rules and Public Registers, C(2010) 7649 final.
   
      (5)  Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).
   
      (6)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). [Disse undtagelser har til formål at beskytte den offentlige sikkerhed, militære anliggender, internationale relationer, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner, undersøgelser og revision samt institutionens beslutningsproces.]